L 147/112
DA
Den Europæiske Unions Tidende
7.6.2023
(3)
Nylige meddelelser modtaget via RASFF viser, at visse fødevarer eller foderstoffer indebærer en alvorlig direkte eller indirekte risiko for menneskers sundhed.
Desuden viser medlemsstaternes offentlige kontrol af visse ikkeanimalske fødevarer og foderstoffer i andet halvår af 2022, at listerne i bilag I og II til gennemførelsesforordning (EU) 2019/1793 bør ændres for at beskytte menneskers sundhed i Unionen.
(4)
Søde peberfrugter (Capsicum annuum) og peberfrugter af slægten Capsicum (ikke søde) fra Den Dominikanske Republik har siden januar 2010 været underkastet en mere intensiv offentlig kontrol og særlige betingelser i forbindelse med deres indførsel til Unionen på grund af risikoen for forurening med pesticider.
Medlemsstaternes offentlige kontrol viser, at der er sket en forbedring af overholdelsen af de relevante krav i EU-lovgivningen.
Resultaterne af denne kontrol dokumenterer, at indførslen af disse fødevarer til Unionen ikke længere udgør en alvorlig risiko for menneskers sundhed.
Det er derfor ikke nødvendigt fortsat at kræve, at hver sending skal være ledsaget af et officielt certifikat, hvoraf det fremgår, at alle resultater af prøveudtagning og analyse viser, at EuropaParlamentets og Rådets forordning (EF) nr.
396/2005 (4) er overholdt.
Samtidig bør medlemsstaterne fortsat foretage offentlig kontrol for at sikre, at det nuværende niveau for overholdelse opretholdes.
Oplysningerne om søde peberfrugter (Capsicum annuum) og peberfrugter af slægten Capsicum (ikke søde) fra Den Dominikanske Republik i punkt 1 i bilag II til gennemførelsesforordning (EU) 2019/1793 bør derfor udgå heraf og i stedet opføres i bilag I til samme gennemførelsesforordning, idet hyppigheden af identitetskontrol og fysisk kontrol forbliver på 50 % af alle sendinger, der indføres til Unionen.
(5)
Med hensyn til sendinger af søde peberfrugter (Capsicum annuum), peberfrugter af slægten Capsicum (ikke søde) og appelsiner fra Egypten er der under medlemsstaternes offentlige kontrol, som de foretager i henhold til artikel 5 og 6 i gennemførelsesforordning (EU) 2019/1793, konstateret en høj grad af manglende overholdelse af de relevante krav i EU-lovgivningen vedrørende forurening med pesticidrester.
Hyppigheden af identitetskontrol og fysisk kontrol af sådanne sendinger, der indføres til Unionen, bør derfor øges til 30 %.
(6)
Med hensyn til sendinger af sød annona (Annona squamosa) fra Egypten fremgår det af data fra meddelelser i RASFF og oplysninger vedrørende medlemsstaternes offentlige kontrol, at der på grund af mulig forurening med pesticidrester er opstået nye risici for menneskers sundhed.
Det er derfor nødvendigt at kræve en mere intensiv offentlig kontrol af indførsel af denne vare fra Egypten.
Denne vare bør derfor medtages i bilag I til gennemførelses­ forordning (EU) 2019/1793, idet hyppigheden af identitetskontrol og fysisk kontrol fastsættes til 20 % af alle sendinger, der indføres til Unionen.
(7)
Jordnødder og produkter, der er fremstillet af jordnødder fra Gambia, har siden januar 2019 været underkastet en mere intensiv offentlig kontrol og særlige betingelser ved indførslen til Unionen på grund af risikoen for forurening med aflatoksiner.
Disse varer er ikke blevet importeret til Unionen i mere end tre år.
Oplysningerne om jordnødder og produkter, der er fremstillet af jordnødder fra Gambia, i punkt 1 i bilag II til gennemførelsesforordning (EU) 2019/1793 bør derfor udgå og flyttes til bilag I til samme gennemførelsesforordning, idet hyppigheden af identitetskontrol og fysisk kontrol fastsættes til 50 % af alle sendinger, der indføres til Unionen.
Medlemsstaterne bør fortsat foretage offentlig kontrol for at sikre, at disse varer, der indføres til Unionen, efter ophævelsen af de særlige betingelser, når handelen potentielt genoptages, opfylder de relevante krav i EU-lovgivningen med hensyn til forurening med aflatoksiner.
(8)
Med hensyn til sendinger af behen (Moringa oleifera) fra Indien er der under medlemsstaternes offentlige kontrol, som de foretager i henhold til artikel 5 og 6 i gennemførelsesforordning (EU) 2019/1793, konstateret en høj grad af manglende overholdelse af de relevante krav i EU-lovgivningen vedrørende forurening med pesticidrester.
Hyppigheden af identitetskontrol og fysisk kontrol af sådanne sendinger, der indføres til Unionen, bør derfor øges til 20 %.
(4) Europa-Parlamentets og Rådets forordning (EF) nr.
396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (EUT L 70 af 16.3.2005, s. 1).